《太湖诗。以毛公泉一瓶献上谏议因寄》
唐代·皮日休

刘根昔成道，兹坞四百年。毿毿被其体，号为绿毛仙。

因思清泠汲，凿彼岝峉巅。五色既炼矣，一勺方铿然。

既用文武火，俄穷雌雄篇。赤盐扑红雾，白华飞素烟。

服之生羽翼，倏尔冲玄天。真隐尚有迹，厥祀将近千。

我来讨灵胜，到此期终焉。滴苦破窦净，藓深馀甃圆。

澄如玉髓洁，泛若金精鲜。颜色半带乳，气味全和铅。

饮之融痞蹇，濯之伸拘挛。有时玩者触，倏忽风雷颠。

素绠丝不短，越罂腹甚便。汲时月液动，担处玉浆旋。

敢献大司谏，置之铃阁前。清如介洁性，涤比扫荡权。

炙背野人兴，亦思侯伯怜。也知饮冰苦，愿受一瓶泉。

作者简介：皮日休，字袭美，一字逸少，生于公元834至839年间，卒于公元902年以后。曾居住在鹿门山，自号鹿门子，又号间气布衣、醉吟先生。晚唐文学家、散文家，与陆龟蒙齐名，世称“皮陆”。今湖北天门人（《北梦琐言》），汉族。咸通八年（867）进士及第，在唐时历任苏州军事判官（《吴越备史》）、著作佐郎、太常博士、毗陵副使。后参加黄巢起义，或言“陷巢贼中”（《唐才子传》），任翰林学士，起义失败后不知所踪。诗文兼有奇朴二态，且多为同情民间疾苦之作。《新唐书·艺文志》录有《皮日休集》、《皮子》、《皮氏鹿门家钞》多部。